Laudabilibus sanctorum patrum exemplis instruimur queque digna memorie litterarum apicibus fideliter annotare, ad Dei laudem, qui auctor est et amator veritatis, et ad refellendas adinventiones et versutias diabolice pravitatis. Ego igitur Robertus*, Dei gratia Lingonensis ęcclesię episcopus, notum volo fieri omnibus fidelibus tam futuris quam presentibus, domnum Jarentonem, venerabilem abbatem, presentiam nostram adisse, et ut ęcclesias in honore scilicet sancti Johannis et sancti Eusebii, in villa que Latona dicitur, sitas et dedicatas, ei et ecclesie sancti Benigni martiris Xpisti egregii misericorditer concederemus, humiliter expetisse. Cujus petitioni benigne assensum prebentes supradictas ęcclesias pro remedio anime nostre ac predecessorum nostrorum Lingonensium episcoporum, pie concessimus ac perpetuo jure possidendas prefatę ecclesie beati Benigni tradendo confirmavimus. Hujus rei testes sunt: Guilencus*, decanus et archidiaconus, per cujus manum hoc factum est; Warnerius* archidiaconus; Walo*, abbas Latone; Guido* archipresbiter, qui Paganus dicitur.